
Persongalleri

Tekla Winther, seriens hovedperson

Geir Winther, Teklas sønn

Anne Merete Meyer, Teklas venninne

Kitty Middelthun, Teklas venninne

Paul Middelthun, Kittys ektemann

Byråsjef Winther, Teklas far, død

Frøken Gulbrandsen, leieboer

August Meyer, Anne Meretes ektemann

Bernhard Alvheim, Teklas ekskjæreste

Herr og fru Wilhelmsen, musikklærere

Sigurd Rosenlund, Teklas venn


Slik sluttet forrige bok:

Mens de ventet på at maten skulle komme, forsøkte Tekla å finne ut hvordan hun skulle ta opp det hun egentlig ville snakke om. Men hvordan gjorde man det? Hun kunne ikke bare buse ut med det. Moren min er syk. Hun har en form for prematur demens, noen ville bare kalle henne gal. Hvem sa slike ting? Men hun kunne ikke for sitt bare liv komme på en måte å begynne å snakke om det på.

Servitøren som brakte dem måltidet, var en mann Tekla ikke husket å ha sett før. Han satte ned tallerkenene med flesk og duppe uten å si et ord, og var tilbake kort etterpå med hver deres flaske øl. Han hadde ikke med glass, og når Tekla så seg rundt, var det visst ingen andre bord som hadde fått glass heller.

«Jeg savner hun som var her før,» sa Sigurd med et lite sukk så snart servitøren var forsvunnet. «Men hun er ikke her lenger.»

«Hva skjedde med henne?» spurte Tekla. Hun grep bestikket og begynte å spise. Maten var i alle fall fortsatt god, flesket hadde en deilig saltsmak og hun fikk vann i munnen.

«Jeg vet ikke,» sa Sigurd. «Jeg spurte den nye servitøren om det, men han visste ikke, eller brydde seg ikke. Jeg er lei for at hun er borte, hun var alltid så hyggelig.»

«Så dumt. Det er trist når folk man setter pris på, forsvinner på den måten.» Hun rettet seg opp i ryggen. Der var den, kanskje. Inngangen til å snakke om moren.

«Ja,» sa Sigurd. Han hadde ikke merket noe, men fortsatte å spise. «Det er kanskje sånn livet er. Flyktige forbindelser. Skjønt, noen forbindelser skulle man gjerne gjøre mer permanente, da.»

Tekla svelget. Hun kjente et sug i magen. Nå.

«Det er spesielt vondt når permanente forbindelser brytes,» sa hun forsiktig. «Spesielt når de brytes på en måte man ikke vet hva man kan gjøre med.» Sigurd så opp, han virket forvirret.

«Hva mener du?»

«Du vet jeg var ute og reiste for en tid tilbake?» spurte hun. Hun hadde lagt fra seg gaffelen og kniven. Klarte ikke spise, kvalmen stod i halsen.

«Ja, da du kom med en koffert den gangen?» Han virket fremdeles forvirret, men også nysgjerrig.

Tekla nikket. «Jeg hadde vært i Son,» sa hun forsiktig. «Det er en institusjon der, et hospital.» Hun kremtet. «For folk som er syke på sinnet.»

Hun hadde oppmerksomheten hans nå, det var det ikke tvil om. Han hadde lagt bestikket ned, han også. «Ja vel? Besøkte du noen?»

Hun nikket igjen, så ikke vekk. Ville få med seg hver eneste lille rykning, hver eneste lille endring i ansiktsuttrykket hans. «Ja. En pasient. Moren min.»

Det banket på døren til budoaret hennes, og Kitty så opp.

«Kom inn,» sa hun. Døren åpnet seg, og Therese knikset som snarest.

«Alt er klart, frue,» sa hun. «Bordet er dekket, jeg har åpnet alle vinene, og blomsteroppsatsen ble levert for ti minutter siden. De beklaget at de var sene.»

Kitty nikket. Hun satt foran toalettbordet og kastet et tvilende blikk på seg selv i speilet. Det gjenstod mye arbeid før hun i det hele tatt begynte å nærme seg å være representativ.

«Det er fint, Therese, takk skal du ha. Har du tid og anledning til å hjelpe meg med å sette opp håret, eller trenger kokka deg?»

Therese kom inn i rommet og lukket døren bak seg. «Jeg tror kokka foretrekker at jeg holder meg ute av kjøkkenet til maten skal serveres, frue,» sa hun. «Men om det ringer på, må jeg vel gå og åpne?»

«Ja, det må du.» Kitty smilte til henne i speilet. «Heldigvis er ingen av gjestene våre typen til å komme før tiden. De kommer ikke før klokken ett, det kan vi være trygge på.»

«Ja visst, frue.» Therese knikset igjen. «Hvordan vil fruen ha håret sitt?»

«Tja.» Kitty sukket innvendig. Noen ofre måtte man gjøre. «Selv foretrekker jeg enkle frisyrer, men siden det er min manns bursdag, bør jeg vel gå inn for å behage ham, og han er tilhenger av det mer ekstravagante. Du vet den frisyren som består av masse små fletter som samles i en slags knute i bakhodet?»

«Ja, frue.» Therese begynte å gre håret hennes.

Det ble taust mellom dem en stund mens Therese børstet håret hennes blankt og skinnende. Kitty fulgte med i speilet, men sa ingenting. Therese arbeidet best når hun fikk konsentrere seg, og selv kjente ikke Kitty trang til å si noe.

Stemningen mellom henne selv og Paul hadde ikke vært god i det siste. Hun hadde begynt å lure på om hun hadde begått en alvorlig bommert da hun valgte å gifte seg med ham.

For en tid tilbake siden hadde de kranglet, og hun hadde kritisert ham for den forferdelige måten han behandlet Tekla på, og han hadde avvist henne bryskt. Han hadde ikke tatt kritikken hennes alvorlig, i stedet hadde han anklaget henne for å være full, og sagt til henne at hun fikk be ham om unnskyldning når hun var edru igjen.

Hun hadde ikke bedt ham om unnskyldning. Om det var noen som skulle be om unnskyldning, var det ham. Han burde være desperat, og tigge om hennes tilgivelse.

Det var slik hun hadde forsøkt å oppdra ham, i alle fall. Og en stund hadde det gått bra.

Det lovet ikke godt at han ikke hadde gjort noen forsøk på å ordne opp etter den krangelen.

«Er alt i orden, frue?» spurte Therese. Kitty ble rykket ut av tankene.

«Hm? Ja? Hvorfor spør du om det?»

«Du virker så anspent i skuldrene.» Therese hørtes beklagende ut. «Jeg merket det fordi jeg børstet deg, altså, jeg tror ikke jeg hadde merket det ellers.»

«Å.» Kitty trakk pusten dypt og tvang seg til å senke skuldrene. Slappe av. «Jeg er sikkert bare litt anspent siden vi skal ha selskap,» sa hun lett. «Det er lenge siden sist, og jeg vil jo gjerne at alt skal gå bra, spesielt i dagens anledning. Det hadde vært synd om min mann syntes at fødselsdagen hans var mislykket.»

«Ja, frue.» Therese sa ikke noe mer. Hun arbeidet raskt og konsentrert med frisyren, og var nøye med å ikke lugge.

«Du er flink,» sa Kitty. «Skulle tro du hadde gått i lære hos en frisør, eller noe slikt.»

Therese smilte sjenert. «Å, nei, frue, det er bare at jeg har mange yngre søstre.»

«Å?» sa Kitty. Hun burde vel ikke være så overrasket. Hun visste ingenting om Therese, innså hun plutselig. «Så du satte opp håret deres, da?»

«Ja. Hver morgen når de skulle på skolen. Ikke så fine og elegante frisyrer som denne, da. Men en flette er jo en flette, om fruen forstår.»

«Det forstår jeg.» Kitty så tankefullt på Thereses speilbilde. Det virket ikke som om stuepiken merket at hun var under observasjon, for hun stakk tungen ut i den ene munnviken, og rynket på nesen mens hun samlet flettene og begynte å feste dem med en uendelig mengde hårnåler. Stuepiken hennes virket plutselig så ung, og Kitty smilte ved synet.

Det tok ikke lang tid før Therese rettet seg opp. «Sånn,» sa hun. «Er fruen fornøyd?»

«Skal vi se,» sa Kitty. Hun rakte Therese et håndspeil. «Hold det bak meg, så jeg kan se.»

«Ja, frue.» Therese holdt opp speilet, og Kitty dreide på hodet.

«Det ser utmerket ut,» sa hun til slutt. «Da trenger jeg bare hjelp til å kle på meg. Jeg tror du skal snøre meg ekstra stramt i dag, så ser jeg elegant ut for Paul.»

«Ja vel, frue.»

Kitty hadde allerede funnet frem det hun ville ha på seg, og Therese arbeidet raskt og rutinert. Det tok bare noen minutter før hun var påkledd, og stilte seg foran speilet igjen.

Kjolen hun hadde på seg, var ny. Mesteparten av kjolen var kremfarget, men ermene og halslinningen bestod av rosa kniplinger som ga huden hennes en frisk tone. Livstykket og skjørtekanten hadde enkle dekorasjoner i sølv, som hun visste kom til å glitre.

«Selv om jeg synes det er litt mye for et måltid midt på dagen, tror jeg Paul vil være fornøyd med hvordan jeg tar meg ut.» Først hadde hun tenkt å invitere til middag, men da hun hadde nevnt det for Paul, hadde han bare blitt mer irritert på henne. Han mente at det fikk holde å invitere folk til et lett måltid midt på dagen i stedet. Han likte ikke selskapelighet, det ble mer og mer tydelig. Ventet han virkelig at Kitty skulle synes det var nok bare med hans selskap, hver bidige dag?

«Jeg tror helt sikkert både herren og gjestene blir imponert, frue,» sa Therese med et beundrende tonefall. «Fruen tar seg helt nydelig ut.»

«Takk skal du ha,» sa Kitty. Hun visste ikke helt om hun turte å tro på komplimentet. For hva annet kunne Therese si? En ansatt kunne ikke gjøre annet enn å gi komplimenter. Men hun likte Therese, og ville ikke tro vondt om henne.

«Du kan gå nå,» føyde hun høflig til. Humøret hadde dalt igjen, men hun ville ikke at stuepiken skulle merke det og tro hun hadde gjort noe galt. «Takk for hjelpen, du har vært virkelig hjelpsom.»

«Bare hyggelig, frue.» Therese knikset. Kitty ble sittende igjen ved speilet med et misfornøyd drag om munnen. Hvor ofte knikset egentlig Therese for henne, hver bidige dag? Det virket plutselig galt. Stuepiken hadde brått blitt virkelig for henne på en måte som hun ikke hadde vært før. Therese var en storesøster som hadde satt opp håret til søstrene sine hver dag før skolen … Hun var noens datter. Noens venninne.

Lyden av ringeklokken skar gjennom huset. Kitty reiste seg og forsøkte å riste det dystre humøret av seg. Nå måtte hun gå ned, være en varm og hyggelig vertinne, og forsøke å få Paul dit hen at han ba henne om unnskyldning.

Tekla tvang seg til å holde Sigurds blikk. Hun ville få med seg hver detalj av reaksjonen hans. Hun stålsatte seg, og forberedte seg på at han ville avvise henne nå som han visste hvordan det stod til med moren hennes.

«Du store,» sa Sigurd. Han virket forskrekket. «Jeg – det visste jeg ikke noe om.»

«Ikke jeg heller,» sa Tekla fort. Hva tenkte han om dette? Kvalmen bølget i magen.

«Hva mener du?»

Hun svelget. «Det er litt vanskelig å forklare. Jeg trodde hun var død. Det er det far alltid har sagt. Jeg visste ikke at hun var innlagt på hospital i stedet, og at det var dit alle fars penger gikk.»

«Men …» Han så bare mer forvirret ut, og rynket pannen. «Men hvordan kan det ha seg?»

«Far skjulte det for meg.» Hun vred hendene nervøst.

«Skjulte det? Mener du at han med vilje ikke har sagt noe om det?»

Hun svelget og nikket. «Jeg var så ung da hun døde.» Hun avbrøt seg selv og ristet irritert på hodet. «Nei, jeg mener, jeg var så ung da hun forsvant. Han fortalte at hun hadde dødd. De ville vel beskytte meg, antar jeg. Og siden fortsatte han å fortelle meg den løgnen – i den grad han ville snakke om det.»

«Milde himmel.» Sigurd hadde store øyne. Han plukket langsomt opp bestikket sitt igjen, og begynte å skjære en bit av kjøttet. Det virket som om han gjorde det mest for å gi seg selv litt tid til å tenke, for han la fra seg bestikket igjen så snart hjørnet av fleskestykket var skåret løs. «Hvor lenge har hun vært der?»

«Helt siden jeg var liten.» Hun svelget. Hun hadde sørget sånn da moren døde. Tilbrakt så mange timer på gravlunder og kirkegårder for å finne henne … «Jeg var omtrent fem år gammel da hun forsvant.»

Han så alvorlig på henne. «Og så fant du ut alt dette da faren din døde?»

Tekla nikket. Halsen kjentes tykk, og øynene sved. Hun hadde visst at denne samtalen ville bli vanskelig, men hun hadde ikke trodd hun skulle gråte.

«Det må ha vært en veldig vond oppdagelse, Tekla. Jeg beklager.»

Hun klarte ikke si noe, bare smilte skjelvende. Sigurd rakte ut hånden sin og la den over hennes. Klemte den forsiktig. Det kjentes godt, hånden hans var varm og trygg.

«Jeg ser du er lei deg,» sa Sigurd lavt. «Ta deg noen slurker øl, pust dypt. Du trenger ikke å si noe før du vil. Det har ingen hast å fortsette å snakke. I mellomtiden sitter jeg nå bare her og spiser formiddagsmaten min. Du trenger ikke tenke på meg.» Han klemte hånden hennes igjen, varmt og vennlig, før han fortsatte å spise.

Tekla gjorde som han foreslo. Hun grep glasset og drakk langsomt. Det hjalp å ha noe å konsentrere seg om. Men tankene raste likevel.

Han hadde ikke sagt noe som antydet at han var sjokkert eller følte vemmelse ved tanken på at hun hadde en gal mor. Hun svelget og forsøkte å puste rolig. Det hadde ikke vært noe annet enn medfølelse å finne i blikket hans, og både stemmen og berøringene var fylt av omsorg.

Men likevel kriblet det i henne av ubehag og nervøsitet. Syntes han virkelig at det ikke var noe problem at hun hadde en mor som var syk på sinnet? Kom han til å tenke annerledes om henne nå enn han hadde gjort før?

«Doktoren sier at det ikke er noen grunn til å tro at sykdommen hennes er arvelig,» buste hun ut.

Sigurd nikket alvorlig. «Det var da inderlig godt. Det er forferdelig at noe slikt noe skal skje, men det er i det minste en lettelse å slippe å bekymre seg for at det kan ramme deg også.»

«Ja.» Hun svelget mer øl. Ansiktet hans var så sobert. Rolig, men alvorlig. Eller kanskje trist?

«Du skal ikke ha det lett, skal du vel,» sa han med et sukk. «Først mister du faren din, og så mister du moren din for andre gang, for å si det på den måten.»

Han forstod hvordan det hadde vært. Det varmet, og hun kjente hjertet bli litt lettere. Kanskje var det håp?

«Da jeg fant ut at hun var gjemt vekk på et hospital, trodde jeg det var fordi hun hadde tæring,» sa hun lavt. «Eller noe slikt. Du vet, at hun var rammet av en alvorlig, langvarig sykdom. Jeg var så glad da jeg forstod at hun levde. Men så ble det helt annerledes enn jeg hadde tenkt. Hun kjente meg ikke igjen.»

Det var i alle fall det Tekla trodde. Det var ikke lett å vite hva moren forstod eller ikke forstod.

Sigurd hadde gjort seg ferdig med maten, og nå skjøv han tallerkenen til side, og nikket mot Tekla.

«Spis,» sa han bare. «Før maten blir kald. La meg tenke litt på dette.»

Hun hadde ikke særlig til appetitt lenger, men hun ville ikke såre ham. Langsomt begynte hun å spise, og når hun først kom i gang, merket hun at hun tross alt var sulten. Hun spiste i taushet, og var seg bevisst Sigurds blikk på seg.

«Du sa du besøkte henne,» sa Sigurd da hun var ferdig med å spise. Han hadde tatt ølglasset sitt, og satt tilbakelent i stolen. «Og du sier at hun ikke kjente deg igjen.»

«Ja,» sa Tekla. Hun grep glasset sitt igjen, og så spørrende på ham. «Jeg har besøkt henne to ganger. Doktoren sier at hun har vrangforestillinger og hallusinasjoner. Og det var tydelig at hun ikke visste hvem jeg var.»

«Jeg forstår.» Han så tankefull ut. «Da er det kanskje ikke så mye vits i å …»

«Hva var det du tenkte på?»

«Jeg lurte bare på om det ville være greit om vi to dro til Son sammen. Jeg vil gjerne hilse på moren din.»

